钦定古今图书集成/理学汇编/文学典/第121卷 > 《上隋高祖革文华书》隋·李谔
## 钦定古今图书集成/理学汇编/文学典/第121卷 > 《上隋高祖革文华书》隋·李谔

臣闻古先哲王之化民也，必变其视听，防其嗜欲，塞
其邪放之心，导以淳和之路。五教六行，为训民之本；
《诗》《书》《礼》《易》，为道义之门。故能家复孝慈，人知礼让，正
俗调风，莫大于此。其有上书献赋，制诔镌铭，皆以褒
德序贤，明勋证理，苟非惩劝，义不徒然。降及后代，风
教渐薄。魏之三祖，更尚文词，忽君人之大道，好雕虫
之小艺，下民从上，有同影响，争骋文华，遂成风俗。江
左齐梁，其弊弥甚。贵贱贤愚，唯务吟咏，遂复遗理存
异，寻虚逐微，竞一韵之奇，争一字之巧。连篇累牍，不
出月露之形；积案盈箱，唯是风云之状。世俗以此相
高，朝廷据兹取士，禄利之路既开，爱向之情愈笃。于
是闾里童昏，贵游总丱，未窥六甲，先制五言。至如羲、
皇、舜、禹之典，伊、傅、周、孔之说，不复关心，何曾入耳？以
傲诞为清虚，以缘情为勋业，指儒素为古拙，用词赋
为君子，故文笔日繁，其政日乱。良由弃大圣之轨模，
构无用以为用也。捐本逐末，流遍天壤，递相师祖，久
而逾扇。及皇隋受命，圣道聿兴，屏黜轻浮，遏止华伪。
自非怀经抱质，志道依仁，不得引预缙绅，参厕缨冕。
开皇四年，普诏天下，“公私文翰，并宜实录。”其年九月，
泗州刺史司马幼之文表华艳，付所司治罪。自是公
卿大臣，咸知正路，莫不钻仰坟索，弃绝华绮，择先王
之令典，行大道于兹世。如闻外州远县，仍踵弊风，选
吏举人，未遵典则。宗族称孝，乡里归仁，学必典谟。交
不苟合，则摈落私门，不加收齿。其学不稽古，逐俗随
时，作轻薄之篇章，结朋党而求誉，则选充吏职，举送
天朝。盖由县令刺史，未行风教，犹挟私情，不存公道。
臣既忝宪司，职当纠察，若闻风即劾，恐挂网者多。请
勒有司，普加搜访，有如此者，具状送台。